title: Kommissionens gennemførelsesforordning (EU) 2020/29 af 14. januar 2020 om afvisning af godkendelse af tanniner af grene af Vitis vinifera som basisstof, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EØS-relevant tekst)

text:
                  15.1.2020

                  DA

                  Den Europæiske Unions Tidende

                  L 9/1

         KOMMISSIONENS GENNEMFØRELSESFORORDNING (EU) 2020/29
         af 14. januar 2020
         om afvisning af godkendelse af tanniner af grene af Vitis vinifera som basisstof, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 23, stk. 5, sammenholdt med artikel 13, stk. 2, og
         ud fra følgende betragtninger:

                     (1)

                     Kommissionen modtog den 30. juni 2017 en ansøgning fra Biomolécules et Biotechnologies Végétales (BBV) EA2106 og Institut Technique de l'Agriculture Biologique (ITAB) om godkendelse af tanniner af grene af Vitis vinifera som basisstof. Ansøgningen var vedlagt de oplysninger, der kræves i henhold til artikel 23, stk. 3, andet afsnit, i forordning (EF) nr. 1107/2009.

                     (2)

                     Kommissionen anmodede Den Europæiske Fødevaresikkerhedsautoritet (»autoriteten«) om videnskabelig bistand. Autoriteten forelagde en teknisk rapport om tanniner af grene af Vitis vinifera for Kommissionen den 2. maj 2018 (2). Kommissionen forelagde vurderingsrapporten (3) og udkastet til nærværende forordning om afvisning af godkendelse af tanniner af grene af Vitis vinifera for Den Stående Komité for Planter, Dyr, Fødevarer og Foder den 24. juni 2019 og færdiggjorde dem inden komitéens møde den 22. oktober 2019.

                     (3)

                     Af den dokumentation, ansøgeren har fremsendt, fremgår det ikke, at tanniner af grene af Vitis vinifera opfylder kriterierne for fødevarer, som defineret i artikel 2 i Europa-Parlamentets og Rådets forordning (EF) nr. 178/2002 (4).

                     (4)

                     Der blev i autoritetens tekniske rapport konstateret specifikke betænkeligheder vedrørende tanniner af grene af Vitis vinifera. Der forelå ingen toksikologisk vurdering for tanniner af grene af Vitis vinifera anvendt som plantebeskyttelsesmiddel, navnlig for så vidt angår beskyttelse af børn. Dette gælder for vurderingen af eksponeringsrisikoen fra andre kilder end kosten, navnlig for tilstedeværende og lokale beboere. Derudover var der ikke tilstrækkelige oplysninger til at udføre en miljørisikovurdering af stoffet.

                     (5)

                     Der forelå ingen relevante vurderinger, der var foretaget i henhold til anden EU-lovgivning, jf. artikel 23, stk. 2, i forordning (EF) nr. 1107/2009.

                     (6)

                     Kommissionen opfordrede ansøgerne til at fremsætte deres bemærkninger til autoritetens tekniske rapport og til Kommissionens udkast til vurderingsrapport. Ansøgerne fremsatte ingen bemærkninger.

                     (7)

                     I Kommissionens vurderingsrapport er det derfor ikke fastslået, at kravene i artikel 23 i forordning (EF) nr. 1107/2009 er opfyldt. Tanniner af grene af Vitis vinifera bør derfor ikke godkendes som basisstof.

                     (8)

                     Denne forordning er ikke til hinder for, at der kan indgives en ny ansøgning vedrørende godkendelse af tanniner af grene af Vitis vinifera som basisstof i overensstemmelse med artikel 23, stk. 3, i forordning (EF) nr. 1107/2009.

                     (9)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Tanniner af grene af Vitis vinifera godkendes ikke som basisstof.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 14. januar 2019.

                  På Kommissionens vegne

               Ursula VON DER LEYEN

                  Formand

            (1)  EUT L 309 af 24.11.2009, s. 1.

            (2)  Den Europæiske Fødevaresikkerhedsautoritet (EFSA), 2017. Technical report on the outcome of the consultation with Member States and EFSA on the basic substance application for Vitis vinifera cane tannins for use in plant protection as protectant and repellent. EFSA supporting publication 2018:EN-1414. 46 s. doi: 10.2903/sp.efsa.2018.EN-1414.

            (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=DA.

            (4)  Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31 af 1.2.2002, s. 1).


title: Kommissionens gennemførelsesforordning (EU) 2020/37 af 16. januar 2020 om ændring af Rådets forordning (EF) nr. 1210/2003 om visse specifikke restriktioner i de økonomiske og finansielle forbindelser med Irak

text:
                  17.1.2020

                  DA

                  Den Europæiske Unions Tidende

                  L 13/13

         KOMMISSIONENS GENNEMFØRELSESFORORDNING (EU) 2020/37
         af 16. januar 2020
         om ændring af Rådets forordning (EF) nr. 1210/2003 om visse specifikke restriktioner i de økonomiske og finansielle forbindelser med Irak
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1210/2003 af 7. juli 2003 om visse specifikke restriktioner i de økonomiske og finansielle forbindelser med Irak og om ophævelse af Rådets forordning (EF) nr. 2465/96 (1), særlig artikel 11, litra b), og
         ud fra følgende betragtninger:

                     (1)

                     Bilag III til forordning (EF) nr. 1210/2003 indeholder en liste over den tidligere irakiske regerings offentlige instanser, virksomheder og institutioner og fysiske og juridiske personer, organer og sammenslutninger, der er omfattet af indefrysningen af pengemidler og økonomiske ressourcer, som den 22. maj 2003 var placeret uden for Irak, i henhold til nævnte forordning.

                     (2)

                     Den 2. januar 2020 besluttede Sanktionskomitéen under FN's Sikkerhedsråd at fjerne 15 punkter fra listen over personer eller sammenslutninger, der er omfattet af indefrysningen af pengemidler og økonomiske ressourcer.

                     (3)

                     Bilag III til forordning (EF) nr. 1210/2003 bør derfor ændres —

               VEDTAGET DENNE FORORDNING:

            Artikel 1
            Bilag III til forordning (EF) nr. 1210/2003 ændres som angivet i bilaget til nærværende forordning.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. januar 2020.

                  På Kommissionens vegne

                  Formand

               Ursula VON DER LEYEN

            (1)  EUT L 169 af 8.7.2003, s. 6.

            BILAG
            I bilag III til forordning (EF) nr. 1210/2003 udgår følgende punkter:

                           »21.

                           BAGHDAD MUNICIPALITY. Adresse: Khulafa Street, Khulafa Square, Baghdad, Irak.«

                           »24.

                           CHEMICAL, PETROCHEMICAL, MECHANICAL AND METALURICAL TRAINING CENTRE. Adresse: P.O. Box 274, Ashar, Basrah, Irak.«

                           »31.

                           DIRECTORATE GENERAL OF MINOR PROJECTS AND RURAL ELECTRIFICATION. Adresse: P.O. Box 788, Al-Karradah Al-Sharkiya, Arasat Al-Hindiya no. 81, Building No 137/327, Baghdad, Irak.«

                           »32.

                           DIRECTORATE OF TRAINING CENTRE FOR IRON AND STEEL. Adresse: P.O. Box 421, Basrah Khor Al-Zubair, Basrah, Irak.«

                           »77.

                           MECHANICAL TRAINING CENTRE/NASSIRIYA. Adresse: P.O. Box 65, Nassiriyah, Nassiriyah, Irak.«

                           »144.

                           STATE ENTERPRISE FOR MECHANICAL INDUSTRIES. Adresser: a) P.O. Box 5763, Iskandariya, Irak; b) P.O. Box 367, Iskandariyah-Babylon Governate, Irak.«

                           »146.

                           STATE ENTERPRISE FOR PHOSPHATES. Adresser: a) P.O. Box 5954, East Gate, Sadoon St., Baghdad, Irak; b) P.O. Box 5954, South Gate, Al-Kaim, Anbar, Baghdad, Irak.«

                           »156.

                           STATE ESTABLISHMENT FOR AGRICULTURAL MARKETING. Adresse: Eastern Karrda, Baghdad, Irak.«

                           »172.

                           STATE ORGANIZATION FOR AGRICULTURAL MARKETING. Adresse: Karkh, Nisoor Square, Baghdad, Irak.«

                           »173.

                           STATE ORGANIZATION FOR AGRICULTURAL MECHANIZATION AND AGRICULTURAL SUPPLIES (alias a) STATE ORGANIZATION FOR AGRICULTURAL MECHANIZATION, b) STATE ESTABLISHMENT FOR AGRICULTURAL MECHANIZATION, c) CENTRE FOR AGRICULTURAL MECHANIZATION, d) STATE ESTABLISHMENT FOR AGRICULTURAL SUPPLIES). Adresser: a) P.O. Box 26028, Waziriya, opp Al Bakr University, Baghdad, Irak; b) P.O. Box 96101, Abu Nuvas St., Baghdad, Irak; c) P.O. Box 26061, Al Wazeria, Baghdad, Irak; Swaira-Hafria, Wasst Muhafadha, Irak; d) P.O. Box 1045, Waziriyah, Baghdad, Irak.«

                           »178.

                           STATE ORGANISATION FOR ELECTRICITY (alias (a) STATE ORGANISATION OF ELECTRICITY, SOUTHERN ELECTRICAL REGION; b) STATE ORGANISATION OF ELECTRICITY / DEPARTMENT OF COMPUTING AND STATISTICS). Adresser: a) Off Jumhuriya St/Building 166, Nafoora Square, P.O. Box 5796, Baghdad, Irak; b) P.O. Box 230, Basrah, Irak; c) P.O. Box 14171 Jumhuriya St., Maidan Building No. 9, Baghdad, Irak.«

                           »181.

                           STATE ORGANIZATION FOR FOOD INDUSTRIES. Adresse: P.O. Box 2301, Alwiya, Camp Sarah Khatoon, Baghdad, Irak.«

                           »190.

                           STATE ORGANIZATION OF HOUSING. Adresse: P.O. Box 5824, Jumhuriya Street, Baghdad, Irak.«

                           »199.

                           STEEL AND TIMBER STATE ENTERPRISE (alias STATE TRADING ENTERPRISE FOR STEEL AND TIMBER). Adresse: Arasat Al Hindya St., Salman Daoud Al Haydar Building, P.O. Box 602, Baghdad, Irak.«

                           »202.

                           VOCATIONAL TRAINING CENTRE FOR ENGINEERING AND METALLIC INDUSTRIES (alias VOCATIONAL TRAINING CENTRE FOR ENGINEERING). Adresse: Iskandariya-Babil, Irak.«


title: Kommissionens gennemførelsesforordning (EU) 2020/38 af 16. januar 2020 om fastsættelse af tekniske driftskrav til registrering, formatering og transmission af oplysninger i henhold til Europa-Parlamentets og Rådets forordning (EU) 2017/2403 om en bæredygtig forvaltning af de eksterne fiskerflåder

text:
                  17.1.2020

                  DA

                  Den Europæiske Unions Tidende

                  L 13/15

         KOMMISSIONENS GENNEMFØRELSESFORORDNING (EU) 2020/38
         af 16. januar 2020
         om fastsættelse af tekniske driftskrav til registrering, formatering og transmission af oplysninger i henhold til Europa-Parlamentets og Rådets forordning (EU) 2017/2403 om en bæredygtig forvaltning af de eksterne fiskerflåder
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2017/2403 af 12. december 2017 om en bæredygtig forvaltning af de eksterne fiskerflåder og om ophævelse af Rådets forordning (EF) nr. 1006/2008 (1) (»forordningen om en bæredygtig forvaltning af de eksterne fiskerflåder«), særlig artikel 40, stk. 2, og
         ud fra følgende betragtninger:

                     (1)

                     Forordningen om en bæredygtig forvaltning af de eksterne fiskerflåder indeholder bestemmelser om vedtagelse af gennemførelsesretsakter, som fastsætter tekniske driftskrav til registrering, formatering og transmission af de oplysninger, der er omhandlet i forordningens afsnit II, III og IV.

                     (2)

                     I artikel 40 i forordningen om en bæredygtig forvaltning af de eksterne fiskerflåder fastsættes det, at udvekslingen af oplysninger som omhandlet i forordningens afsnit II, III og IV skal foregå elektronisk. Der bør fastsættes krav til den elektroniske udfyldelse og transmission af disse oplysninger, ligesom oplysningernes format og proceduren for ændring af formatet bør fastsættes.

                     (3)

                     Kommissionens gennemførelsesforordning (EU) 2017/218 (2) pålægger medlemsstaterne at indsende oplysninger til Kommissionen om ejerforhold, fartøjs- og udstyrsspecifikationer og aktiviteter for EU-fiskerfartøjer, der fører deres flag. De oplysninger, der er tilgængelige i denne database, bør anvendes i forbindelse med udveksling af oplysninger om fiskeritilladelser som fastsat i forordningen om en bæredygtig forvaltning af de eksterne fiskerflåder.

                     (4)

                     Oplysningerne i EU-databasen over fiskeritilladelser, som er oprettet i henhold til artikel 39 i forordningen om en bæredygtig forvaltning af de eksterne fiskerflåder, kan omfatte personoplysninger, herunder fartøjsindikatorer og -navne samt kontaktoplysninger på fartøjsejere. Behandling af sådanne personoplysninger er nødvendig for effektiv forvaltning af data og udveksling af oplysninger som fastsat i forordningen om en bæredygtig forvaltning af de eksterne fiskerflåder. Det bør til enhver tid og på alle niveauer sikres, at de forpligtelser med hensyn til beskyttelse af personoplysninger, der er fastsat i Europa-Parlamentets og Rådets forordning (EU) 2018/1725 (3) og (EU) 2016/679 (4), overholdes. For at sikre en bæredygtig forvaltning af de eksterne fiskerflåder og af fiskeri i EU-farvande fra fiskerfartøjer, der fører et tredjelands flag, er det nødvendigt at opbevare oplysninger i 10 år. I visse tilfælde bør oplysninger opbevares i mere end 10 år.

                     (5)

                     Medlemsstaterne bør indrømmes tilstrækkelig frist til at tilpasse deres nationale systemer til de nye datakrav i denne forordning.

                     (6)

                     Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —

               VEDTAGET DENNE FORORDNING:
         KAPITEL I

            ALMINDELIGE BESTEMMELSER

            Artikel 1
            Genstand
            I denne forordning fastsættes tekniske driftskrav til registrering, formatering og transmission af oplysninger, der er omhandlet i artikel 40, stk. 2, i forordningen om en bæredygtig forvaltning af de eksterne fiskerflåder.

            Artikel 2
            Definitioner

               1.   I denne forordning finder definitionerne i artikel 3 i forordningen om en bæredygtig forvaltning af de eksterne fiskerflåder anvendelse.

               2.   I denne forordning forstås desuden ved:

                           a)

                           »EU-database over fiskerflåder«: det register, som Kommissionen fører, og som indeholder oplysninger om alle EU-fiskerfartøjer i henhold til gennemførelsesforordning (EU) 2017/218 og yderligere oplysninger om fartøjer, som er påkrævet ved ansøgning om fiskeritilladelse i henhold til forordningen om en bæredygtig forvaltning af de eksterne fiskerflåder

                           b)

                           »EU-database over fiskeritilladelser«: den database, der er oprettet i henhold til artikel 39 i forordningen om en bæredygtig forvaltning af de eksterne fiskerflåder for at sikre udveksling af oplysninger som omhandlet i forordningens afsnit II og III.

         KAPITEL II

            OPLYSNINGER I EU-DATABASEN OVER FISKERITILLADELSER

            Artikel 3
            Ansøgning om tilladelse

               1.   Ved indgivelse af ansøgning om fiskeritilladelse i henhold til artikel 39, stk. 3, i forordningen om en bæredygtig forvaltning af de eksterne fiskerflåder indgiver medlemsstaterne og tredjelande en ansøgning pr. fartøj, pr. aftale, pr. kategori af fiskeri og pr. periode.

               2.   De fartøjsoplysninger, der er tilgængelige i EU-databasen over fiskerflåder, anvendes af EU-databasen over fiskeritilladelser til at sikre udveksling af oplysninger om fiskeritilladelse som fastsat i forordningen om en bæredygtig forvaltning af de eksterne fiskerflåder.

            Artikel 4
            Format af udvekslede oplysninger

               1.   Formatet af de oplysninger, der udveksles mellem medlemsstaterne, tredjelande og Kommissionen i henhold til artikel 11, 18, 22 og 25 i forordningen om en bæredygtig forvaltning af de eksterne fiskerflåder, er domænet Fishing License Authorization & Permit (FLAP) i XML Schema Definition baseret på standarden P1000-9 af De Forenede Nationers Fisheries Language for Universal Exchange (UN/FLUX).

               2.   Datafelter, kerneelementer og velformaterede meddelelser i Extensible Markup Language (XML) er i overensstemmelse med XML Schema Definition (XSD) baseret på UN/FLUX' standardiseringsbiblioteker.

               3.   XSD'en og koderne på siden Master Data Register (stamdataregister) på Europa-Kommissionens websted for fiskeri anvendes.

               4.   Medlemsstaterne anvender det FLAP-gennemførelsesdokument, der er tilgængeligt på Europa-Kommissionens websted for fiskeri, for at sikre, at de korrekte meddelelser sendes, og at de korrekte procedurer følges, med hensyn til EU-databasen over fiskeritilladelser.

            Artikel 5
            Transmission af meddelelser

               1.   Transmission af meddelelser sker automatisk og omgående via det transportlag til udveksling af fiskeridata, som Kommissionen stiller til rådighed.

               2.   Afsender er ansvarlig for, at meddelelser sendes i overensstemmelse med de aftalte regler for validering og verifikation som fastsat i FLAP-gennemførelsesdokumentet.

               3.   Modtager informerer afsender om modtagelsen af meddelelser og om resultatet af valideringen og verifikationen af meddelelser ved at sende en svarmeddelelse.

            Artikel 6
            Ændring af XML-formater og gennemførelsesdokumenter

               1.   Kommissionens tjenestegrene træffer i samråd med medlemsstaterne afgørelse om ændring af XML-formatet af UN/FLUX FLAP-domænet og FLAP-gennemførelsesdokumentet.

               2.   De i stk. 1 omhandlede ændringer træder i kraft, tidligst seks måneder og senest 18 måneder efter at de er blevet vedtaget. Kommissionens tjenestegrene træffer i samråd med medlemsstaterne afgørelse om tidsplanen.

            Artikel 7
            Personoplysninger
            Personoplysninger, der er indeholdt i EU-databasen over fiskeritilladelser, opbevares ikke længere end 10 år, medmindre personoplysningerne er nødvendige for at muliggøre opfølgning på en overtrædelse, en inspektion eller retslige eller administrative procedurer. I så fald kan personoplysninger opbevares i 20 år. Hvis personoplysninger opbevares i længere tid, skal oplysningerne anonymiseres.

         KAPITEL III

            AFSLUTTENDE BESTEMMELSER

            Artikel 8
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 1. december 2020.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. januar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 347 af 28.12.2017, s. 81.

            (2)  Kommissionens gennemførelsesforordning (EU) 2017/218 af 6. februar 2017 om EU-fiskerflåderegistret (EUT L 34 af 9.2.2017, s. 9).

            (3)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).

            (4)  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).